b'\n_START_ARTICLE_\nBroadgate\n_START_PARAGRAPH_\nBroadgate er et stort kontor- og forretningskompleks i den nordvestlige del af City of London, vest for Liverpool Street Station. Centeret d\xc3\xa6kker et areal p\xc3\xa5 1,2 hektar. I de seneste \xc3\xa5r har Broadgate i stor grad ogs\xc3\xa5 v\xc3\xa6ret brugt om hele omr\xc3\xa5det omkring Liverpool Street Station._NEWLINE_British Rail var inde i projektet i en tidlig fase, og lancerede Broadgate som et led i finansiering af ombygningen af Liverpool Street Station. I 1986 lukkede den gamle Broad Street station, og samme \xc3\xa5r blev de to f\xc3\xb8rste bygninger i komplekset indviet. Arkitektfirmaet Arup Associates fik meget kritik for sin brutalistiske stil. Fem \xc3\xa5r senere bestod komplekset af 13 bygninger; de fleste bekl\xc3\xa6dt med rosa granit. Centerets midtpunkt er Broadgate Arena, en cirkelrund plasd omgivet af r\xc3\xa6kker af butikker, barer og restauranter. Om sommeren er arenaen scene for forskellige kulturarrangementer; fra oktober til april bruges den som sk\xc3\xb8jtebane._NEWLINE_I 2008 udvides Broadgate med to nye, store byggerier \xe2\x80\x93 Bishopsgate nr. 201 og en skyskraber som f\xc3\xa5r navnet Broadgate Tower. Broadgate Tower bliver den tredje h\xc3\xb8jeste bygning i City \xe2\x80\x93 efter Tower 42 og Swiss Re-bygningen.'